**SPININGAVIMO VARŽYBOS AKMENIŲ EŽERE**

**LAZDIJŲ RAJONO SAVIVALDYBĖS MERĖS TAUREI LAIMĖTI**

### INFORMACIJA ŽVEJAMS

Tradicinės spiningavimo varžybos organizuojamos Akmenių ežere. 2019-06-08 d. nuo 7 iki 11 val. Žuvų svėrimas nuo 11 iki 12 val. Nugalėtojų apdovanojimas šventėje Lazdijų miesto parke 17 val.

|  |  |
| --- | --- |
| Ežero pavadinimas | Akmenių |
| Ežero vieta | Akmenių ežeras – ežeras pietvakarių Lietuvoje, Lazdijų rajone, apie 8 km į pietus nuo Lazdijų. GPS 54.172541, 23.479955 (WGS) |
| Plotas, ha | 53,7 |
| Didžiausias gylis, m | 4,8 |
| Vidutinis gylis, m | 2,9 |
| Kranto linijos ilgis, km | 6,6 |
| Trumpas ežero aprašymas | Akmenių ežeras yra netoli Lietuvos – Lenkijos sienos. Ežeras apsuptas pievų bei pavienių medžių. |
| Žvejyba | Akmenių ežeras priskiriamas karšiniams vandens telkiniams. Ežere gyvena karšiai, aukšlės, kuojos, lynai. Ežere nenuobodžiaus ir lydekas bei ešerius gaudantys žvejai. |
| Greta esantys ežerai | Važiuojant šiaurės vakarų kryptimi, žvejybą galima būtų pratęsti Galadusio ežere, pasukus į rytus – Galsto, Zapsio ar Zapselio ežeruose. |
| Ežero savininkas | Lietuvos medžiotojų ir žvejų draugijos Lazdijų skyrius (nuomoja) |
| Leidimą žvejybai dovanoja Lietuvos medžiotojų ir žvejų draugijos Lazdijų skyrius | |

Apsigyventi galima Lazdijų mieste, esančiuose viešbučiuose, arba kaimo turizmo sodybose, kurių yra prie Akmenių ar aplinkinių ežerų.

Atvykusieji birželio 1 dieną automobilius ir priekabas su valtimis gali palikti netoliese esančioje aikštelėje Akmenių k. Kučiūnų sen. Lazdijų r. sav.

SPININGAVIMO VARŽYBŲ MERĖS TAUREI LAIMĖTI  
TAISYKLĖS

**I. VARŽYBŲ DALYVIAI**  
  
1. Varžybose gali dalyvauti visi norintieji.  
2. Varžybų dalyviai neskirstomi pagal amžių. Moterys dalyvauja varžybose dėl atskiro joms skirto prizo.  
3. Jei varžybose nori dalyvauti nepilnametis(ė), jis (ji) privalo turėti tėvų ar globėjų raštišką sutikimą.  
  
**II. VARŽYBŲ BŪDAS IR SĄLYGOS**  
  
4. Varžybos vykdomos iš nuosavų valčių. Galima naudoti irklinę valtį arba elektrinį valties variklį. Vienoje valtyje - ne daugiau kaip du dalyviai. Kiekvienas dalyvis turi būti apsirūpinęs gelbėjimo priemonėmis ir tai patvirtinti parašu žurnale.  
5. Dalyvis neišleidžiamas į varžybas, jei yra apsvaigęs nuo alkoholio ar narkotinių medžiagų.  
6. Dalyviai į varžybas išleidžiami vienu metu.  
7. Varžybų trukmė - 4 val. Išvykdamas dalyvis gauna kortelę, kurioje nurodytas išvykimo ir grįžimo laikas. Pavėlavęs dalyvis diskvalifikuojamas. Draudžiama baigti varžybas neinformavus teisėjo.  
8. Žvejojama tik su dirbtiniais masalais (blizgėmis, vobleriais, silikono masalais). Už augalinės ar gyvulinės kilmės masalų naudojimą dalyvis diskvalifikuojamas.  
9. Dalyvis gali turėti neribotą kiekį masalų ir įrankių ir juos keisti varžybų metu. Vienu metu galima žvejoti vienu spiningu ir vienu masalu. Įrankiais, kurie nesiekia 1,5 metro, žvejoti draudžiama.  
10. Dalyvis laisvai pasirenka žvejybos vietą vandens telkinyje (pažymėtoje teritorijoje). Žvejoti arčiau kaip 30 metrų nuo kito dalyvio draudžiama.  
11. Galimi žvejojimo būdai: metant ir traukiant masalą, šokdinant masalą dugnu, kilnojant vertikaliai.  
12. Leidžiamų gaudyti žuvų dydis nustatomas vadovaujantis Mėgėjiškos žūklės ir žuvų apsaugos taisyklėmis.  
 **III. VERTINIMAS**  
  
14. Už vieną gramą sugautos žuvies skiriamas vienas balas. Laimi daugiausia balų surinkęs dalyvis.  
15. Jei kelių dalyvių sugautų žuvų svoris vienodas, laimėtojas bus tas, kurio didesnis sugautų žuvų skaičius.  
   
**IV. TEISĖJAVIMAS**  
  
16. Varžyboms teisėjauja organizatorių paskirta teisėjų brigada.   
  
**V. STARTINIS MOKESTIS**  
  
17. Vietoj startinio mokesčio paliekamos pagautos žuvys. Leidimą žvejoti dovanoja Lietuvos medžiotojų ir žvejų draugijos Lazdijų skyrius.  
  
**VI. REGISTRACIJA**  
  
18. Dalyviai bus registruojami nuo 2019-06-08 d. 06:00 iki 2019-06-08 d. 06:45 val. Prie Akmenių ežero GPS 54.172541, 23.479955 (WGS). Išankstinė registracija telefonu: 8 687 48022

**VII. DALYVIŲ APDOVANOJIMAS**  
  
19. Už didžiausią pagautą žuvį apdovanojama Merės taure. Keliems dalyviams pagavus vienodo svorio didžiausią žuvį, laimi ilgiausią žuvį pagavęs asmuo. Jei ir čia rezultatas vienodas, laimėtojas nustatomas burtų keliu.  
20. Už didžiausią pagautų žuvų svorį apdovanojama  prizu.  Jei kelių dalyvių sugautų žuvų svoris vienodas, laimėtojas bus tas, kurio didesnis sugautų žuvų skaičius.  
21. Už didžiausią pagautų žuvų skaičių apdovanojama prizu. Jei kelių dalyvių sugautų žuvų skaičius vienodas, laimėtojas bus tas, kurio didesnis sugautų žuvų svoris.  
22. Dalyvis (išskyrus moteris), laimėjęs Mero taurę ar vieną iš prizų, negali dalyvauti kitų prizų dalybose.  
23. Už didžiausią moterų sugautų žuvų svorį apdovanojama prizu.

**Dėl papildomos informacijos kreiptis tel. nr. 8 687 48022**